open-index/open-wikipedia-markdown huggingface dataset:
Liekkikala

**Liekkikala** (*Cepola macrophthalma*) on liekkikalojen heimoon kuuluva kalalaji. Carl von Linné kuvasi lajin ensimmäisenä vuonna 1758. Liekkikala voi kasvaa pisimmillään 80 senttimetriä pitkäksi.

Liekkikalaa tavataan Atlantin itäosassa Brittein saarilta Senegalin edustalle, ja lisäksi Välimerellä. Se elää 15-400 metrin syvyydessä, hiekka- ja mutapohjien päällä mutta ui joskus keskikerroksessa.

Liekkikalaa kalastetaan Välimeressä ruokakalaksi trooleilla ja kalaverkoilla. Länsi-Afrikan rannikolla se joutuu trooleihin sivusaaliina. Atlantilla suurimmat liekkikalan kalastajat ovat Espanja ja Portugali.

## Lähteet
Harmaariuttahai

**Harmaariuttahai** (*Carcharhinus amblyrhynchos*) on härkähaihin eli ihmishaihin (Carcharhinidae) kuuluva hailaji.

## Kuvaus

Harmaariuttahai on tummanharmaa selkäpinnalta ja valkoinen vatsan puolelta. Niiden suurin mahdollinen pituus on 233-255 senttimetriä. Uroksen pituus on noin 130-145 senttimetriä, kun taas naaran koko on noin 122-137 senttimetriä. Syntymäkoko on 45-60 senttimetriä. Niiden paino on noin 33 kilogrammaa ja ne voivat elää noin 25 vuotta. Niillä on pitkä ja laajasti pyöristynyt kuono ja suuret silmät.

## Ravinto

Harmaariuttahain ravintoon kuuluvat riuttakalat, kalmarit ja mustekalat, sekä katkaravut ja hummerit. Näiden lisäksi myös luukalat, losserokalat, välskärikalat ja perhokalat. Se saalistaa yöllä, jolloin se on aktiivisin.

## Elinalue
Harmaariuttahain levinneisyysalue on Länsi-Tyynenmeren alue ja Keski-Tyynenmeren alue, johon kuuluu Madagaskar ja Mauritiuksen ja Seychellien alue Tuamoton saaristo, Etelä-Kiina ja Pohjois-Australia.

### Elinympäristö

Harmaariuttahai elelee matalissa, trooppisia ja vesissä korallinriuttojen läheisyydessa ja laguunien lähellä. Sen uintisyvyys vaihtelee 0-164 metrin välillä.

## Lisääntyminen
Naaraspuolinen harmaariuttahai voi saada 1-6 poikasta. Raskausaika on noin yksi vuosi. Poikasen koko syntymän jälkeen on noin 50–60 senttimetriä.

## Vaarat

Harmaariuttahaita on kalastettu kaupallisesti lähinnä niiden evien osalta, joita käytetään ruokana, samoin kuin niiden lihaa.

## Vaara ihmiselle
Harmaariuttahaita pidetään yhtenä aggressiivisimmista haista, mutta ne käyttäytyvät tyypillisesti aggressiivisesti ihmisiä kohtaan vain, jos ne tuntevat itsensä uhatuksi. Laji on hyökännyt ihmisten kimppuun kahdeksan kertaa. Näistä vain yksi oli kohtalokas.

## Lähteet
Ville Vehviläinen

**Ville Vehviläinen** (s. 20. joulukuuta 1983 Lahti) on suomalainen rumpali, joka soittaa Waltari-yhtyeessä. Hän on soittanut myös Nowenissa ja Falchionissa.

Vehviläinen on opiskellut trumpetin soittoa Lahden konservatoriossa. Nykyään hän asuu Hollolassa.

## Lähteet
Raajakumara

**Raajakumara** on vuonna 2017 ilmestynyt Santhosh Andanddramin ohjaama intialainen elokuva.

## Näyttelijät

## Soundtrack

## Aiheesta muualla
*
Johann Jakob Heckel

**Johann Jakob Heckel** (23. tammikuuta 1790 Mannheim – 1. maaliskuuta 1857 Wien) oli itävaltalainen eläintieteilijä ja iktyologi. Hän myös täytti eläimiä. Heckel kuvasi lukuisia kalalajeja.

## Lähteet

## Katso myös
* Luettelo Johann Jakob Heckelin kuvaamista kalalajeista
Ruotokala

**Ruotokala** (*Albula vulpes*) tai **naiskala** on ruotokalojen heimoon kuuluva kalalaji. Carl von Linné kuvasi lajin ensimmäisen kerran vuonna 1758.

Urheilukalastajat tavoittelevat ruotokalaa Floridassa, Kuubassa ja koko Karibianmeren alueella. Sen pyydystäminen ruokakalaksi on vähentynyt viime vuosikymmeninä, mutta monia ruotokaloja joutuu edelleen verkkoihin sivusaaliina. Suurin uhka lajille on kuitenkin elinympäristöjen tuhoutuminen.

## Lähteet
Itävallansärki

**Itävallansärki** (*Rutilus meidingeri*) on karppikalojen lahkoon kuuluva eurooppalainen makean veden kalalaji. Siitä on käytetty myös nimeä helmisärki.

## Ulkonäkö ja koko
Itävallansärjen ruumis on pitkänomainen ja lähes liereä. Sen harmaat suomut ovat huomattavan pienet. Selkäevä ja pyrstö ovat harmaat. Vatsa- ja rintaevät ovat punertavia. Kala kasvaa melko suureksi, 40–50-senttiseksi, suurimmillaan jopa 70 senttimetrin mittaiseksi. Kutuaikana koiraan päässä ja selkäpuolella on kellertäviä ryynimäisiä kyhmyjä, joihin lajin saksalainen nimi *Perlfisch* (ja suomalainen helmisärki) viittaa.

## Levinneisyys ja elinympäristö
Itävallansärki tunnetaan vain muutamasta Keski-Euroopan järvestä, nykyisin varmasti vain Itävallan Salzkammergutin Attersee-, Mondsee- ja Wolfgangsee-järvistä. Se on 1980-luvun jälkeen hävinnyt yhdestä Saksan ja yhdestä Itävallan järvestä. Todennäköisesti sitä esiintyy myös joissain Slovakian ja Unkarin järvissä. Se elää viileässä ympäristössä, sopivin veden lämpötila on 5–20&nbsp;°C. Itävallansärki on luokiteltu silmälläpidettäväksi lajiksi. 

## Lähteet
Sibeliuksenpuisto (Hämeenlinna)

**Sibeliuksenpuisto** on Hämeenlinnan keskustassa Koilliskulman kaupunginosassa sijaitseva puisto. Se muodostaa Lukiokadun, Linnankadun, Birger Jaarlin kadun ja Sibeliuksenkadun rajaaman korttelin eteläisen puoliskon ja rajautuu täten kolmelta sivultaan katualueisiin. Puisto on nimetty hämeenlinnalaissyntyisen säveltäjän Jean Sibeliuksen mukaan, joka on myös asunut puiston itälaidalla sijainneessa talossa sekä opiskellut puiston  länsilaidalla olevassa Hämeenlinnan lyseossa. Sibeliuksenpuiston keskellä sijaitsee Kain Tapperin veistämä nuorta Sibeliusta esittävä pronssipatsas, joka pystytettiin puistoon vuonna 1964. Puisto on osa Hämeenlinnan kansallista kaupunkipuistoa.

Sibeliuksenpuisto oli merkitty jo Hämeenlinnan ensimmäiseen asemakaavaan 1777 osana kaupungista linnalle johtanutta muotopuutarhaa ja on eräs kaupungin vanhimmista puistoista. Alkunsa puisto sai kuvernööri Rehbinderin taimitarhasta, josta syntyi 1800-luvun alussa lähellä sijainneen kuvernöörin residenssin puutarha. 1860-luvulta 1960-luvulle saakka puisto tunnettiin **Tähtipuistona**. Nimi juontui puistossa aikanaan sijainneesta ravintolapaviljongista, jonka katolla oli tähtikoriste. Vuonna 1921 puiston keskelle sijoitettiin Hämeenlinnan valtauksessa 1918 kuolleiden saksalaisten sotilaiden hautamuistomerkki. Sibeliuksen patsaan nykyisellä paikalla sijainnut muistomerkki siirrettiin patsaan tieltä vuonna 1962 hautoineen vanhalle hautausmaalle.

Vuonna 2014 puistossa toteutettiin perusparannus, jossa se palautettiin lähemmäksi alkuperäistä ulkoasuaan. Samana vuonna Sibeliuksen syntymän 150-vuotisjuhlavuoden 2015 kunniaksi puiston penkkeihin asennettiin laitteita, jotka alkavat penkille istuttaessa soittaa Sibeliuksen Puusarjan sävellyksiä. Puistossa on lisäksi puistoshakkilauta sekä Hattulasta siirretty uhrikivi.

## Lähteet

## Aiheesta muualla
Virginian kuvernööri

**Virginian kuvernööri** () on Virginian päämies. Kuvernöörillä on toimeenpanovalta osavaltiossa.

Vuosina 1776-1788 Virginialla oli kuvernööri, vaikkei osavaltio ollutkaan ratifioinut Yhdysvaltain perustuslakia. Virginia liittyi unioniin 25. kesäkuuta 1788 Yhdysvaltain kymmenentenä osavaltiona. 

Osavaltion nykyinen kuvernööri on republikaanisen puolueen Glenn Youngkin, joka astui virkaan tammikuussa 2022. Tuoreimmat kuvernöörinvaalit järjestettiin 2. marraskuuta 2021. 

## Kuvernöörit vuodesta 1776 alkaen

## Lähteet

## Aiheesta muualla
Ruskohai

**Ruskohai** (*Carcharhinus plumbeus*) on härkähaihin eli ihmishaihin (Carcharhinidae) kuuluva hailaji. Giovanni Domenico Nardo kuvasi lajin ensimmäisen kerran vuonna 1827.

## Kuvaus

Ruskohai on tunnistettavissa sen ison selkäevän avulla. Se on keskimäärin 239 senttimetriä pitkä ja painaa noin 117 kilogrammaa. Ne voivat elää noin 34 vuotta. Niillä pyöristynyt kuono, joka on lyhyempi kuin suun leveys. Ne ovat sinertävänharmaita, ja niillä vaaleampi vatsa.

## Ravinto

Ruskohain ruokavalio koostuu tyypillisesti pienistä luukaloista, kuten rummuttajista, napsijoista, mojaroista, sekä äyriäisistä, kuten ravuista ja katkarapuista.

## Elinalue
Ruskohain levinneisyys alue on Länsi-Atlantti: Etelä-Massachusetts, Argentiina, Meksikonlahti, Bahamat, Kuuba ja etelä- ja länsi-Karibia. Itä-Atlanti: Portugali, Kongon demokraattinen tasavalta ja Välimeri. Indo-Tyynenmeren alue: Punainenmeri, Persianlahti ja Itä-Afrikka ja Havaijinsaaret. Tyynenmeren itäosa: Revillagigedo ja Galapagossinsaaret.

### Elinympäristö
Ruskohai asuu rannikkovesillä ja se ui 20-65 metrin syvyydessä, mutta joskus se ui jopa 1 800 metrin syvyydessä . Se käy harvoin pinnalle. Suurimman osan elämästään se ui meren pohjassa. Se voi esiintyä myös lahdissa, joissa ja laguuneissa.

## Lisääntyminen

Naaraspuolinen ruskohai synnyttää 1-14 poikasta. Poikanen on noin 56-75 senttimetriä syntymähetkellä. Sen raskausaika 12 kuukautta.

## Lähteet
Atlantinnokkahai

**Atlantinnokkahai** (*Rhizoprionodon terraenovae*) on tiikerihaiden eli ihmishaiden (Carcharhinidae) heimoon kuuluva hailaji.

## Kuvaus

Atlantinnokkahai on yleensä harmaan värinen ja sen vatsa on vaaleampi. Se kasvaa yleensä 110 senttimetrin pituiseksi. Uros yleensä kasvaa 65–80 senttimetrin pituiseksi, kun taas naaras kasvaa yleensä 85–90 senttimetrin pituiseksi. Sen paino on yleensä seitsemän kilogrammaa. Ne elävät yleensä kymmenen vuotta. Sen kuono on noin neljä prosenttia hain kokonaispituudesta.

## Ravinto
Atlantinnokkahai syö ravinnokseen pääasiassa pieniä luukaloja, matoja, katkarapuja, rapuja ja nilviäisiä. Sen ravinnoksi kuuluvat myös ankeriaat, hopeakylkikalat ja huulikalat.

## Elinalue
Atlantinnokkahain levinneisyysalue on suurimmaksi osaksi Yhdysvaltojen itärannikkoa. Ne elävät yleisimmin New Brunswickin, Kanadan, Meksikonlahden ja Brasilian rannikoilla.

### Elinympäristö
Atlantinnokkahai asuu tavallisesti sekä lämpimässä että trooppisessa vedessä. Niitä löytyy 280 metrin syvyydessä, mutta jäävät yleisin alle 10 metrin syvyyteen. Niitä löytyy usein satamista ja laguuneista. Ne eivät siedä makeaa vettä.

## Lisääntyminen

Atlantinokkahai synnyttää 1–7 poikasta. Poikasen koko syntymän jälkeen on noin 29–37 senttimetriä. Raskausaika on 10–11 kuukautta Meksikonlahdella.

## Lähteet
M.T.N

**M.T.N** on vuonna 2014 Jyväskylässä perustettu rap-duo. Sen muodostavat artistit **Samu Red** (oik. Miikka Martikainen) ja **N€O** (oik. Pavel Titov). M.T.N:n julkaisijana ja jakelijana on toiminut 2019 vuodesta alkaen **BrandLoud** **Entertainment**.

## Historia
**Miikka Martikainen** ja **Pavel Titov** tutustuivat toisiinsa varusmiespalvelusta suorittaessaan Jyväskylän Tikkakoskella vuonna 2012. Yhteisen musiikkiuransa he aloittivat syksyllä 2013 ja perustivat duon M.T.N heti alkuvuodesta 2014. Ensimmäiset vuodet M.T.N julkaisi musiikkiaan englanniksi ja venäjäksi. Vuonna 2017 kappaleiden esityskieli vaihtui suomeksi ja tuotantoa alettiin samalla julkaista muun muassa Spotify -suoratoistopalvelussa. Tammikuussa 2019 yhtye solmi julkaisusopimuksen BrandLoud Entertainmentin kanssa. Tammikuussa 2022 yhtye ilmoitti päättäneensä sopimuksen BrandLoud Entertainmentin kanssa, eikä ole julkaissut tämän jälkeen yhtyeenä uutta musiikkia.

## Henkilöbiografia
**Miikka Martikainen** syntyi vuonna 1992 Jyväskylän Kuokkalassa. Hän on kertonut kiinnostuneensa musiikista suuresti jo lapsuusiässä, jolloin aloitti myös instrumenttiopinnot, pääsoittimenaan kitara. Martikainen on vaikuttanut useiden eri genrejen, muun muassa hip hop, punk, rock ja folk yhtyeiden parissa niin sanoittajan, sovittajan, soittajan, sekä artistin roolissa ennen Titovin kanssa rap-duon perustamista. M.T.N:n lisäksi Martikainen on tehnyt myös MC-nimensä alla sooloartistina rap-musiikkia. Musiikkiuran hiivuttua Martikainen on siirtynyt vaikuttamaan lyhytviedopalvelu TikTokissa, sekä muissa sosiaalisen median alustoissa.

**Pavel Titov** syntyi vuonna 1993 Venäjän Petroskoissa. Vuonna 2002 hän muutti Suomen Juvalle perheensä mukana asumaan. Titov on lapsesta asti harrastanut telinevoimistelua ja vuonna 2009 hän muutti lajin perässä Jyväskylään, jolloin aloitti myös opinnot Voionmaan urheilulukiossa. Nykyään hän toimii telinevoimistelijana kansainvälisessä sarjassa, hänen seuransa on Jyväskylän Voimistelijat, eli JYVO. Musiikista hän kiinnostui omien sanojensa mukaan nuorena ja urheilun ohessa on tehnyt venäjänkielistä rap-musiikkia teini-iästä alkaen. M.T.N:n lisäksi Titov tekee myös MC-nimensä alla sooloartistina rap-musiikkia. Hän on koulutukseltaan logistiikka-insinööri.

## Diskografia

## Lähteet
Stalden

**Stalden** on kunta Sveitsissä Valais’n kantonissa. Siellä on runsaat 1&nbsp;000 vakinaista asukasta. Stalden on yksi Vispin hallinnollisen alueen () 19 kunnasta. 

## Sijainti
Stalden sijaitsee Valais’n saksankielisessä osassa Vispertalissa paikassa, jossa Saaser Vispa- ja Matter Vispa -joet yhdistyvät Vispajoeksi sekä Saastal- ja Mattertal-laaksot yhdistyvät Vispertaliksi. Kunnan asutus on keskittynyt jokien syvään laaksoon 700–900 metriin korkeuteen. 

## Liikenneyhteydet
Maantie Vispistä Mattertaliin ja Saastaliin kulkee Staldenin kautta. Staldeniin on säännöllinen linja-autoyhteys: postiauto Brigistä ja Vispistä kulkee puolen tunnin välein. Matterhorn Gotthard Bahnin rautatieyhteys Vispistä Zermattiin kulkee Stalden-Saasin rautatieaseman kautta.

## Lähteet
*

### Viitteet

## Aiheesta muualla

*
Svenska tekniska vetenskapsakademien i Finland

**Svenska tekniska vetenskapsakademien i Finland** (lyhennys *STV*) on vuonna 1921 perustettu Suomessa toimiva ruotsinkielinen teknistieteellinen tiedeakatemia. Se on organisaatiomuodoltaan rekisteröity yhdistys, ja yhdistyksen kotipaikka on Helsingissä. Tiedeakatemian hallitukseen kuuluu puheenjohtaja (*preses*) ja yhdeksän muuta kolmen vuoden toimikaudeksi valittavaa tiedeakatemian jäsentä. Vuosittain valitaan lisäksi kolme hallituksen toimintaan osallistuvaa varajäsentä. Vuonna 2021 puheenjohtajana toimi tekniikan tohtori Leni von Bonsdorff ja varapuheenjohtajana Nils-Olof Nylund.

Tiedeakatemian varsinaiseksi jäseneksi voidaan kutsua Suomessa toimiva henkilö tai ulkomailla toimiva Suomen kansalainen, joka tunnetaan huomattavasta panoksestaan teknisten tieteiden alalla, näitä tukevilla aloilla tai teknisten tieteiden sovellusten parissa, ja jonka odotetaan toimivan STV:n tavoitteiden hyväksi. Lisäksi yhdistyksellä on kunniajäseniä ja ulkomaisia jäseniä. Vuoden 2019 alussa tiedeakatemialla oli 185 varsinaista jäsentä ja kymmenkunta kunniajäsentä, sekä ulkomaisia jäseniä. 

STV ja suomenkielinen Teknillisten tieteiden akatemia (TTA) toimivat yhdissä elinkeinoelämän kanssa muun muassa Tekniikan Akatemia -säätiön (TAF) välityksellä. STV ja TTA kuuluvat Suomen Tiedeakatemiat -katto-organisaatioon yhdessä Suomalaisen Tiedeakatemian ja Suomen Tiedeseuran kanssa. Suomen Tiedeakatemiat edustavaa Suomea tieteen kansainvälisissä kattojärjestöissä.

STV:n, TTA:n ja TAF:n toimisto sijaitsee Espoossa Otaniemessä, Otakaari 24:ssa (Dipoli).

## Lähteet
Siimaripsimonni

**Siimaripsimonni** (*Synodontis alberti*) on ripsimonnien heimoon kuuluva kala, jota pidetään myös akvaarioissa.
  
## Ulkonäkö ja koko
Siimaripsimonnin näkyvimmät tuntomerkit ovat kaksi pitkää, usein eteenpäin suuntautuvaa viiksikarvaa, suuret silmät ja melkein pystysuora selkäevä. Se käyttää kulmikkaita alaleuan hampaitaan levän jyystämiseen alustasta. Pohjaväri on oliivinvihreä tai ruskea, ja sitä peittävät tummemman ruskeat pilkut. Evissä on tummia pilkkuja rykelminä. Tyypillinen pituus on 14 cm.

## Elinympäristö
Siimaripsimonnit elävät Afrikan keskiosissa. Niitä tavataan koko  Kongojoen  valuma-alueella paitsi ei Sambian puolella. 

## Lähteet
Wenla Männistö

**Wenla Männistö** on Riina Katajavuoren kirjoittama romaani, joka julkaistiin vuonna 2014. Teos on satiirinen versio Aleksis Kiven *[[Seitsemän veljestä|Seitsemästä veljeksestä]]*. Tapahtumat on siirretty nykypäivään Helsingin Kumpulaan, ja tässä teoksessa äänessä ovat etenkin naiset: teinityttö Wenla Männistö, hänen äitinsä Marja Männistö, Jukolan veljessarjan jo edesmennyt äiti Alli Jukola sekä pesijä Kajsa Rajamäki. Teos on julkaistu myös äänikirjana, jossa lukijana on Krista Putkonen-Örn.

## Kirjan päähenkilöt
Kumpulassa sijaitsevassa huonokuntoisessa punaisessa puutalossa asuvat Jukolan veljekset. Vanhin heistä on Jusa, joka on Juho ja Alli Jukolan poika. Juhon ja Allin poikia ovat myös Tommi ja Aapo. Juho ja Alli ovat eronneet, ja sittemmin Juho kuoli auto-onnettomuudessa. Simppa on Allin ja afrikkalaisen Tumelon lapsi. Allin biologinen lapsi on myös Eppu, jonka isä on Allin toinen aviomies, englantilainen didgeridoon soittaja Ben. Late ja Timi ovat Benin poikia tämän entisestä suhteesta. Kirjan tapahtumien aikaan Alli on jo vainaa ja hän tarkkailee poikiensa elämää ylhäältä käsin. Ben asuu kalastajakylässä Pohjanmeren rannalla eikä osallistu poikiensa elämään.

Wenla Männistö asuu kerrostalohuoneistossa äitinsä Marjan kanssa. Marja on ammatiltaan kätilö. Wenla ei tiedä, kuka hänen isänsä on, eikä äiti ole sitä halukas kertomaan. Wenla opiskelee sisustussaneeraajaksi ja viettää aikaansa Jukolan veljesten sekä muiden kavereidensa kanssa. Wenlan paras ystävä on Ansku Seunala.

Kajsa Rajamäki on suorapuheinen nainen, joka työskentelee Harjun pesulassa pesijänä. Kajsa asuu yhdessä kolmen poikansa ja miehensä Mikon kanssa. Kajsalla on myös kaksospojat, jotka asuvat isänsä luona Tanskassa.
Metroid Prime 4: Beyond

**Metroid Prime 4: Beyond** on Retro Studiosin kehittämä ja Nintendon julkaisema *[[Metroid (pelisarja)|Metroid]]*-sarjan peli Nintendo Switchille ja Nintendo Switch 2:lle. Peli julkaistiin maailmanlaajuisesti 4. joulukuuta 2025.

Nintendon Shinya Takahashi ilmoitti tammikuussa 2019, että Bandai Namco Studiosin kehityksessä ollut versio pelistä on hylätty ja pelin kehitys on aloitettu alusta Retro Studiosin kanssa.

## Juoni

Tuhottuaan Phazon-mutaation lopullisesti palkkionmetsästäjä Samus Aran jatkaa galaksin turvaamista pahojen avaruuspiraattien jatkuvalta uhalta. Tällä kertaa hän saapuu Lamorn-rodun asuttamalle Viewros-planeetalle, jossa hän joutuu planeetan vaarallisen eläimistön ohessa kohdakkain sekä piraattien että myös heidän kanssa liittoutuneen kilpailevan palkkionmetsästäjän Syluxin kanssa. Samalla Samus valjastaa ensimmäistä kertaa käyttöönsä psyykkisiä kykyjä pulmien ratkonnassa ja taisteluissaan. Hän saa käyttöönsä myös moottoripyörän kulkuvälineeksi.

## Vastaanotto

### Ennen julkaisua
*Video Games Chroniclen* Andy Robinson sanoi tunnin ennakkopelaamisen jälkeen, että *Metroid Prime 4:n* alku oli pätevä ja ehkä hieman mielikuvitukseton. Hän kehui ympäristöjen suunnittelua, graafista ilmettä ja tunnelmallista elektronista musiikkia. Hän näki kuitenkin pelin isoimpana ongelman Samuksen mukaan lyöttäytyvän NPC-hahmon, Miles MacKenzien, joka riisui slapstick-tyylisellä koomisuudellaan pelisarjalle tyypillisen eristäytyneen tunnelman ja jännityksen. Hänen mielestään ”*Metroid Prime 4:n* tarina oli hoidettu yhtä huolellisesti kuin Jar Jar Binksin lähettäminen laskuvarjolla *[[Alien – kahdeksas matkustaja|Alieniin]]*.” MacKenzien antamat vihjeet olivat taas ”vähiten hienovaraisia sitten Microsoft Wordin Clippyn”.

## Lähteet

## Aiheesta muualla
Metroid-pelisarjan viralliset kotisivut
Sokkeloripsimonni

**Sokkeloripsimonni** (*Synodontis schoutedeni*) on ripsimonnien heimoon kuuluva kala, jota pidetään myös akvaarioissa.
  
## Ulkonäkö ja koko
Sokkeloripsimonnilla on vaalean kermanvärisellä pohjalla erilaisia tummia läikkiä, jotka saattavat näyttää sokkelolta. Kuviointi voi vaihdella suuresti, ja monet yksilöt on helppo sekoittaa sukulaislajeihin. Kuviointi ulottuu myös vatsapuolelle, ja kala voi halutessaan uida myös selkä alaspäin. Aikuisen kalan tyypillinen pituus on 16-17 senttimetriä.

## Elinympäristö
Sokkeloripsimonnit elävät Kongojoen keskiosissa sekä sen sivujoen Kasain vesistössä, sekä Stanley Poolin alueella. 

## Käyttäytyminen
Akvaarioharrastajien mukaan sokkeloripsimonni on seurallinen kala, joka pärjää hyvin muidenkin lajien seurassa, mutta tarvitsee muiden monnien tapaan oman suojapaikan kuten luolan tai muun kolon.

## Lähteet
Intiannokkakala

**Intiannokkakala** (*Xenentodon cancila*) on nokkakalojen heimoon (*Belonidae)* kuuluva kala.

## Kuvaus
Intiannokkakala on väriltään vihreänhopea. Kylkiviiva on kyljen alaosassa. Evät ovat ruumiin takaosassa. Nokkakala on tavallisesti 30–40 senttimetriä pitkä. Sen luut ovat vihreät.

## Ravinto
Intiannokkakala on petoeläin, joka syö ravinnokseen pääasiassa pienempiä kaloja, hyönteisiä, kastematoja ja katkarapuja.

## Elinalue
Nokkakalat esiintyvät Aasiassa, mutta suurimmaksi osaksi Sri Lankan, Itä-Intian, Mekogin, Thaimaan, Myamarin ja Nepalin alueilla.

### Elinympäristö
Intiannokkakala elää puroissa ja joissa. Ne elävät myös luhdissa. Ne joutuvat joskus ihmisten asuttamille alueille monsuunien aikana.

## Lähteet

## Aiheesta muualla
*ITIS: Xenentodon cancila
Kelly Marie Tran

**Trần Loan**, paremmin tunnettu nimellä **Kelly Marie Tran** (s. 17. tammikuuta 1989 San Diego, Kalifornia, Yhdysvallat) on yhdysvaltalainen näyttelijä. Hänellä on ollut rooleja lyhytelokuvissa, mutta suurempaan julkisuuteen hän tuli Rose Ticon roolissa elokuvassa *[[Star Wars: The Last Jedi]]*.

## Varhainen elämä ja koulutus
Tran syntyi 17. tammikuuta 1989 San Diegossa. Hänen vanhempansa olivat Vietnamin sodan pakolaisia. Lapsena hänen isänsä oli koditon ja asui katulapsena Vietnamissa. Yhdysvaltoihin muuton jälkeen hän meni töihin Burger Kingiin tukeakseen perhettään, ja hänen vaimonsa oli töissä hautaustoimistossa. Tran kävi Westviewin lukiota San Diegossa ja työskenteli jogurttikaupassa nimeltä Golden Spoon saadakseen rahaa. Tran valmistui viestinnän kandidaatiksi Kalifornian yliopistosta.

## Lähteet
Markéta Davidová

**Markéta Davidová** (s. 3. tammikuuta 1997 Jablonec nad Nisou) on tšekkiläinen ampumahiihtäjä. Davidová edustaa seuratasolla SKP Kornspitz Jablonecia. Hän on normaalimatkan maailmanmestari.

## Ura
### Arvokilpailut
Markéta Davidová on saavuttanut nuorten maailmanmestaruuskilpailuissa kaksi hopeaa, yhden pronssin sekä yhden maailmanmestaruuden Otepään takaa-ajokilpailussa vuonna 2018. Lisäksi hän on kaksinkertainen nuorten Euroopan-mestari ja nuorten rulla-ampumahiihdon sekaviestin maailmanmestari.

Davidová osallistui vuoden 2018 talviolympialaisiin. Parhaimmillaan hän oli 15:s pikakilpailussa. Takaa-ajossa Davidová oli 25:s, normaalimatkalla 57:s ja yhteislähdössä 18:s. Hän oli myös mukana Tšekin kahdeksanneksi sijoittuneessa sekaviesti- sekä 12:nneksi sijoittuneessa naisten viestijoukkueessa. Östersundin MM-kilpailuissa 2019 hän sijoittui pikakilpailussa seitsemänneksi ja takaa-ajossa 13:nneksi. Anterselvan MM-kilpailuissa 2020 hän saavutti pronssia sekaviestissä ja oli kahdeksas normaalimatkalla. Pokljukan MM-kilpailuissa 2021 Davidova voitti maailmanmestaruuden normaalimatkalla. Yhteislähtökilpailussa hän oli kolmastoista. Pekingin olympialaisissa 2022 hän sijoittui yhteislähdössä neljänneksi ja normaalimatkalla kuudenneksi. Oberhofin MM-kilpailuissa 2023 hän oli yhteislähdösä viides, pikakilpailussa kuudes ja normaalimatkalla kymmenes. Nové Měston MM-kilpailuissa 2024 hän sijoittui takaa-ajossa yhdeksänneksi ja yhteislähdössä 15:nneksi.

Davidová saavutti rulla-ampumahiihdon MM-kilpailuissa 2018 hopeaa pikakilpailussa ja sekaviestissä sekä pronssia takaa-ajossa.

### Maailmancup
Maailmancupissa Davidová debytoi kaudella 2016–2017. Uransa ensimmäisen palkintokorokesijan hän saavutti kaudella 2018–2019 Pokljukan kauden avauskilpailussa, normaalimatkalla. Myöhemmin samalla kaudella hän saavutti myös ensimmäisen osakilpailuvoittonsa Antholzin pikakilpailussa ja oli samana viikonloppuna yhteislähdössä toinen. Canmoren normaalimatkalla hän oli toinen. Normaalimatkan cupissa hän sijoittui kolmanneksi. Myös kokonaiscupissa hän saavutti parhaan sijoituksensa oltuaan 21:s. Kaudella 2019–2020 hän sijoittui Östersundin, Le Grand-Bornandin ja Nové Měston pikakilpailuissa kolmanneksi. Kaudella 2020–2021 hän voitti Pokljukan MM-normaalimatkan ja oli normaalimatkan cupissa viides. Viestin maailmancup-osakilpailussa hän on sijoittunut parhaimmillaan kolmanneksi. Kaudella 2021–2022 Davidova voitti Östersundin normaalimatkan. Hän voitti myös normaalimatkan cupin ja sijoittui maailmancupin kokonaiskilpailussa kymmenenneksi. Alle 25-vuotiaiden maailmancupissa hän oli toinen. Kaudella 2022–2023 hän sijoittui Hochfilzenin pikakilpailussa toiseksi ja takaa-ajossa kolmanneksi. Maailmancupin kokonaiskilpailussa hän oli yhdeksäs ja pikakilpailucupissa viides. Kaudella 2024–2025 hän voitti Kontiolahden pikakilpailun.

## Lähteet
* Markéta Davidován profiili kansainvälisen ampumahiihtoliiton tulospalvelussa
Sanna Vesikansa

**Sanna Vesikansa** (s. 29. kesäkuuta 1972 Bonn, Länsi-Saksa) on suomalainen Vihreää liittoa edustava poliitikko. Hän on koulutukseltaan sosiologi ja on toiminut valtuustokauden alusta Helsingin sosiaali- ja terveystoimen apulaispormestarina.

## Henkilöhistoria
Vesikansa valmistui ylioppilaaksi Helsingin II normaalikoulusta 1992. Hän opiskeli Helsingin yliopistossa sosiaalitieteitä, ja valmistui valtiotieteen maisteriksi (sosiologia) 1999. 

Ennen Helsingin sosiaali- ja terveystoimesta vastaavan apulaispormestarin tehtävää Vesikansa toimi Pelastakaa Lapset ry:ssä kansainvälisissä ohjelmissa asiantuntijana. Tämän lisäksi Vesikansa on toiminut projektijohtajana Terveyden ja hyvinvoinnin laitoksella, tiedottajana YK:n väestörahastossa Etiopiassa ja toimittajana Helsingin Sanomissa.

Helsingin kaupunginvaltuustossa Vesikansa on toiminut vuosina 2009–2012 valtuutettuna ja kaudella 2013–2017 varavaltuutettuna 25.5.2016 asti, jolloin hän nousi varsinaiseksi valtuutetuksi Johanna Sumuvuoren tilalle. Vuoden 2017 kuntavaaleissa hänet valittiin valtuutetuksi ja vaalien jälkeen apulaispormestariksi.

Vesikansa on julkaissut tutkimuksia esimerkiksi opintotuesta.

## Poliittinen toiminta

Vesikansa on vastustanut Sipilän hallituksen maakunta- ja soteuudistusta. 

Vesikansan apulaispormestariuden aikana Helsingin kaupunki on aloittanut maksuttoman ehkäisyn alle 25-vuotiaille. 

Helsingin kaupunki on myös päättänyt laajentaa paperittomien sosiaali- ja terveyspalveluita välttämättömiin.

## Lähteet

## Aiheesta muualla
* Sanna Vesikansan kotisivut
Savuhai

**Savuhai** (*Carcharhinus amboinensis*) on härkähaiden heimoon (Carcharhinidae) kuuluva hailaji.

## Kuvaus

Savuhai on suurikokoinen hai, jolla on paksu pää, lyhyt, leveä ja tylppä kuono, pienet silmät. Suurimmillaan se voi  280 senttimetriä pitkä. Uros kasvaa yleensä 195 senttimetrin pituiseksi, naaras 198-223 senttimetrin.

## Ravinto
Savuhai syö luukaloja, pieniä haita ja rauskuja, kalmareita, katkarapuja, mustekaloja ja hummereita.

## Elinalue
Savuhaita esiintyy Kakkois-Atlantilla Afrikan rannikolla sekä Indoposifisella merialueella Afrikasta Australiaan. Se elää riutoilla 0-150 metrin syvyydessä.

## Lisääntyminen
Naaras voi saada 3–13 poikasta, jotka ovat syntyessään 43-53 cm:n pituisia.

## Lähteet
Eva Puskarčíková

**Eva Puskarčíková** (vuosina 2019–2020 **Eva Kristejn Puskarčíková**, s. 3. tammikuuta 1991, Jilemnice) on tšekkiläinen ampumahiihtäjä. Hän edustaa seuratasolla SKP Kornspitz Jablonecia.

## Ura
Eva Puskarčíková on saavuttanut yhden Euroopan-mestaruushopean, vuoden 2013 Banskon naisten viestistä. 

Maailmancupissa Puskarčíková debytoi kaudella 2011–2012. Uransa ensimmäiset palkintokorokesijat hän saavutti kaudella 2016–2017 Pokljukan takaa-ajossa ja Oberhofin yhteislähdössä. Kokonaiscupissa hän on parhaimmillaan sijoittunut sijalle 13 kaudella 2016–2017. Samalla kaudella hän oli myös normaalimatka- ja yhteislähtöcupien 10:s. Seuraavalla kaudella hän sijoittui normaalimatkacupissa 9:nneksi.  

Puskarčíková on osallistunut ampumahiihdon maailmanmestaruuskilpailuihin neljästi; vuosina 2015, 2017, 2019 ja 2020. Hän saavutti sekaviestissä pronssia Anterselvassa 2020. Henkilökohtaisilla matkoilla hän on parhaimmillaan ollut kymmenes vuoden 2020 normaalimatkalla. Hän oli mukana myös samana vuonna neljänneksi sijoittuneessa Tšekin naisten viestijoukkueessa.

Talviolympialaisiin Puskarčíková on osallistunut kahdesti; vuosina 2014 ja 2018. Hänen paras henkilökohtainen sijoituksensa on normaalimatkan 22:nen sija vuonna 2014. Hän oli myös mukana Tšekin neljänneksi sijoittuneessa viestijoukkueessa.

## Yksityiselämä
Eva Puskarčíková oli vuosina 2019–2020 naimisissa tšekkiläisen ampumahiihtäjän Lukáš Kristejnin kanssa.

## Lähteet
* Eva Puskarčíkován profiili kansainvälisen ampumahiihtoliiton tulospalvelussa
Minä ja Kaminski

**Minä ja Kaminski** () on saksalais-itävaltalaisen kirjailijan Daniel Kehlmannin vuonna 2003 julkaistu satiiri häikäilemättömästä ja omahyväisestä kulttuuritoimittajasta, joka pyrkii maineeseen kirjoittamalla väkisin elämäkerran kuuluisasta mutta nyt jo puoliseniilistä kuvataiteilijasta.  

## Vastaanotto
Helsingin Sanomien Jukka Koskelaisen mukaan kyseessä on oivaltava kuvaus ihmisten suhteista: rahasta, vallasta, hyväksikäytöstä ja riippuvuudesta. Savon Sanomien Risto Löfin mukaan Kehlmannin päähenkilö on proosakirjallisuuden vastenmielisimmästä päästä ja piikittelyn kohteet helppoja ja naurettavia ilman liioitteluakin.

## Elokuva
Kirjasta on tehty vuonna 2015 saksalais-belgialainen elokuvasovitus *Ich und Kaminski*. Sen on ohjannut Wolfgang Becker. Siinä toimittajaa esittää Daniel Brühl.

## Lähteet
Tatjana Akimova

**Tatjana Sergejevna Akimova** ( o.s. **Semjonova** (, s. 26. lokakuuta 1990 Tšeboksary, Tšuvassien ASNT, Venäjän SFNT, Neuvostoliitto, nykyinen Tšuvassia, Venäjä) on venäläinen ampumahiihtäjä.

## Ura
Tatjana Akimova debytoi ampumahiihdon maailmancupissa  kaudella 2015–2016. Uransa ensimmäiset palkintokorokesijat hän saavutti kaudella 2016–2017 voittamalla Nové Město na Moravěn pikakilpailun ja sijoittumalla toiseksi seuraavan päivän takaa-ajossa. Kokonaiscupissa hän on parhaimmillaan sijoittunut sijalle 16 kaudella 2016–2017.

Akimova on osallistunut ampumahiihdon maailmanmestaruuskilpailuihin kahdesti; vuosina 2016 ja 2017. Henkilökohtaisilla matkoilla hän on parhaimmillaan ollut 16:s vuoden 2017 pikakilpailussa. Hän oli mukana myös samana vuonna pronssille sijoittuneessa Venäjän sekaviestijoukkueessa.

Hän osallistui myös vuoden 2018 talviolympialaisiin. Hänen paras henkilökohtainen sijoituksensa on normaalimatkan 15:s sija. Hän oli myös mukana venäläisten olympiaurheilijoiden yhdeksänneksi sijoittuneessa sekaviestijoukkueessa.

## Lähteet
* Tatjana Akimovan profiili kansainvälisen ampumahiihtoliiton tulospalvelussa 

## Aiheesta muualla
Suklaaripsimonni

**Suklaaripsimonni** (*Synodontis budgetti*) on ripsimonnien heimoon kuuluva kala, jota pidetään myös akvaarioissa. Se on merkittävä ruokakala Nigerjoen alajuoksulla.
  
## Ulkonäkö ja koko
Suklaaripsimonni on väriltään tasaisen ruskea.  Aikuisen kalan tyypillinen pituus on yli 30 cm.

Nigerjoen yläjuoksulla elävä nigerinripsimonni (*Synodontis omias*) on muuten samanlainen, mutta viiksien rakenteessa on pieni ero. Kalat saattavat kuulua samaan lajiin.

## Elinympäristö
Suklaaripsimonnit elävät Afrikassa Niger- ja Ouéméjoessa sekä Nokouéjärvessä. 

## Lähteet

## Aiheesta muualla
* Valokuva *Scotcat*
Uraanitetrakloridi

**Uraanitetrakloridi** eli **uraani(IV)kloridi** (molekyylikaava UCl4) on uraanin kloridi. Se muodostaa huoneenlämpötilassa tummanvihreitä kiteitä. Yhdiste on erittäin hygroskooppista, ja se liukenee hyvin veteen, jossa se hydrolysoituu täysin alle 100&nbsp;°C lämpötilassa, sekä useisiin polaarisiin orgaanisiin liuottimiin. Yhdistettä täytyy käsitellä kuivassa tilassa ja se muuttuu ilman vaikutuksesta triuraanioktaoksidiksi U3O8 600&nbsp;°C lämpötilassa.

Uraanitetrakloridin kiderakenne on oktagonaalinen ja muodostuu kahdesta tetragonaalisesta osasta. Rakenne on samanlainen kuin muiden aktinoidien tetraklorideilla; U4+-ionilla on naapurina kahdeksan kloridi-ionia, neljä 287&nbsp;pm ja toiset neljä 264&nbsp;pm etäisyydellä.

## Valmistus ja käyttö
Yhdistettä voidaan valmistaa uraanitrioksidin UO3 reaktiolla heksaklooripropeenin CCl3CCl=CCl2 kanssa: 

:UO3 + 3 CCl3CCl=CCl2 → UCl4 + Cl2 + 3 CCl2=CClOCl

Tyypillinen valmistustapa teollisessa mittakaavassa on hiilitetrakloridin reaktio uraanidioksidin UO2 kanssa 370&nbsp;°C lämpötilassa:

:UO2 + CCl4 → UCl4 + CO2

Metallista uraania voidaan valmistaa pelkistämällä uraanitetrakloridia kaliumilla, kalsiumilla tai magnesiumilla. Tosin usein uraanimetallin valmistukseen käytetään mieluummin stabiilimpaa uraanitetrafluoridia UF4, johtuen tetrakloridin hygroskooppisuudesta ja oksidikerroksen muodostumisesta.

Uraanitetrakloridilla on käyttöä laajamittaisessa uraanin väkevöinnissä uraani-235-isotoopin valmistamiseksi. Siitä valmistetaan myös lukuisia muita uraaniyhdisteitä esimerkiksi uraanitrikloridia.

## Lähteet
*  

### Viitteet

## Aiheesta muualla

* PubChem: Uranium(IV) Chloride
Matias Marttinen

**Matias Oskari Marttinen** (s. 25. kesäkuuta 1990) on suomalainen poliitikko, joka valittiin vuoden 2019 eduskuntavaaleissa kokoomuksen kansanedustajaksi Satakunnan vaalipiiristä. Hän on toiminut Orpon hallituksen työministerinä 6. toukokuuta 2025 lähtien. Aiemmin Marttinen on toiminut muun muassa valtiovarainministerin talouspoliittisena erityisavustajana ja kokoomuksen eduskuntaryhmän puheenjohtajana.

## Poliittinen toiminta
Marttinen toimi vuosina 2013−2015 kokoomuksen eduskuntaryhmän tiedotussihteerinä. Vuosina 2015−2017 Marttinen työskenteli opetus- ja kulttuuriministeri Sanni Grahn-Laasosen erityisavustajana. Kesällä 2017 valtiovarainministeri Petteri Orpo kutsui Marttisen talouspoliittiseksi erityisavustajakseen.

### Kunnallispolitiikka
Marttinen on vaikuttanut Rauman kunnallispolitiikassa vuodesta 2009 lähtien. Vuosina 2009−2012 Marttinen oli kaupunginvaltuuston varavaltuutettu ja tarkastuslautakunnan jäsen. Vuoden 2012 kunnallisvaaleissa Marttinen sai 169 ääntä ja nousi kaupunginvaltuustoon. Marttinen toimi vuosina 2013−2017 Rauman kasvatus- ja opetuslautakunnan puheenjohtajana. Marttinen on ollut Satakuntaliiton maakuntahallituksen jäsen vuodesta 2013.

Vuoden 2017 kunnallisvaaleissa Marttinen valittiin uudelleen kaupunginvaltuustoon 388 äänellä. Hän toimii kokoomuksen valtuustoryhmän puheenjohtajana.

Marttinen on toiminut aikaisemmin Rauman seurakunnan kirkkoneuvoston ja kirkkovaltuuston jäsenenä, Osuuskauppa Keulan edustajiston jäsenenä sekä Länsi-Suomen Osuuspankin edustajiston jäsenenä.

### Eduskunta
Marttinen oli kokoomuksen ehdokas vuosien 2011 ja 2015 eduskuntavaaleissa Satakunnan vaalipiiristä. Vuoden 2011 eduskuntavaaleissa Marttinen sai 512 ääntä. Vuoden 2015 vaaleissa Marttinen sai 2&nbsp;252 ääntä. Vuoden 2019 vaaleissa hänet valittiin eduskuntaan kokoomuksen ainoana edustajana Satakunnasta 4&nbsp;925 äänellä.

Marttinen työskentelee valtiovarainvaliokunnassa ja valtiovarainvaliokunnan verojaostossa, liikenne- ja viestintävaliokunnassa sekä varajäsenenä suuressa valiokunnassa. Marttinen on tehnyt lakialoitteet muun muassa paikallisen sopimisen lisäämisestä sekä osakesäästötilin kehittämisestä.

## Näkemykset
### Arvot
Marttinen sijoittuu vaalikonevastausten perusteella oikeistoon. *[[Yle]]n* vaalikoneessa Marttinen ei erotu vahvasti konservatiivina tai liberaalina. *[[Helsingin Sanomat|Helsingin Sanomien]]* vaalikoneen käyttämällä GAL–TAN-jakaumalla Marttinen on keskellä. HS:n vaalikoneeseen Marttisen antamissa näkemyksissä korostuu voimakkaimmin oikeistolaiset mielipiteet.

## Vaalimenestys

## Muuta
Marttinen on sotilasarvoltaan reservin luutnantti ja toimi reserviupseerikurssi 240 Timantin oppilaskunnan puheenjohtajana. Marttinen on diabeetikko ja hän on kritisoinut voimakkaasti puolustusvoimien päätöstä sulkea 1-tyypin diabeetikot asepalveluksen ulkopuolelle.

Marttinen on kirjoittanut teoksen *10 teesiä modernille oikeistolle* yhdessä oikeustieteen maisteri Juho Mäki-Lohiluoman kanssa.

## Lähteet

## Aiheesta muualla
*
Suomen Työväen Musiikkiliitto

**Suomen Työväen Musiikkiliitto (STM) r.y.** on valtakunnallinen harrastajamusiikkijärjestö. STM:n tarkoituksena on tukea ja kehittää musiikin harrastustoimintaa suomalaisten keskuudessa. Jäsenkuoroissa ja -orkestereissa musiikkia harrastaa noin 2&nbsp;500 suomalaista. Liitto on perustettu Tampereella vuonna 1920, ja sen kotipaikka on Tampere.

## Toiminta
Suomen Työväen Musiikkiliitto

* järjestää monipuolista musiikkikoulutusta, mm. puhallinleirin ja kuoronjohtokurssin vuosittain
* kustantaa, myy ja välittää kuoro- ja puhallinorkesterinuotteja
* julkaisee Työväen Sävel -lehteä
* järjestää musiikkijuhlia
* luo kansainvälisiä suhteita
* tekee erilaisia yhteistyöprojekteja muiden musiikki- ja kulttuurijärjestöjen kanssa
* toimii musiikinharrastajien edunvalvojana.

## Piirijärjestöt
Suomen Työväen Musiikkiliiton yhteydessä toimii viisi alueellista piirijärjestöä: Länsi-Suomen piiri, Karjalan piirijärjestö, Pohjolan piiri, Uudenmaan piiri ja Varsinais-Suomen piiri. Piirijärjestöjen tärkeimpiä tehtäviä ovat alueellisten tai piirikohtaisten musiikkijuhlien ja muiden tapahtumien järjestäminen sekä jäsenryhmien alueellisena yhdyssiteenä toimiminen. Piirijärjestöjen toiminnasta vastaa kunkin alueen jäsenryhmät.

## Lähteet
Juan de Soan de Gotó

**Pyhä Juan de Soan de Gotó** (myös **Juan Soan**, **Juan de Goto** tai **Juan Gotolainen**; jap. ; n. 1578 Gotō-saaret, Japani – 5. helmikuuta 1597 Nagasaki, Japani) oli japanilainen kristittynä kasvatettu katekeetta, jesuiitta, pyhimys ja marttyyri Nagasakissa. Hän oli japanilainen, vain 19-vuotias ristiinnaulitsemisensa aikana ja kuoli jesuiittojen Paolo Miki ja Giovanni Kisai kanssa. Paavi Urbanus VIII julisti hänet autuaaksi 14. syyskuuta 1627, autuas paavi Pius IX julisti hänet pyhimykseksi 8. kesäkuuta 1862 ja hänen muistopäiväänsä vietetään 6. helmikuuta.

## Lähteet
Louis Brandeis

**Louis Dembitz Brandeis** [ˈbrændaɪs] (13. marraskuuta 1856 Louisville, Kentucky – 5. lokakuuta 1941 Washington DC) oli yhdysvaltalainen lakimies ja Yhdysvaltain korkeimman oikeuden jäsen. Hän oli tuomioistuimen ensimmäinen juutalainen tuomari. Brandeisia pidetään yleisesti yhtenä korkeimman oikeuden merkittävimmistä jäsenistä. 

## Elämä
Keski-Euroopasta Yhdysvaltoihin muuttaneiden juutalaissiirtolaisten poika syntyi Keskilännen Kentuckyssa ja valmistui Harvardin yliopiston lakitieteellisestä tiedekunnasta parhain arvosanoin – tarinan mukaan paremmin arvosanoin kuin kukaan häntä ennen. Hän rikastui nopeasti asianajajan työllä Bostonissa ja toimi sitten yhteiskunnallisesti eräänlaisena ”kansan asianajajana”, kuten häntä kutsuttiin. Hän valikoi ajettavakseen yhteiskunnallisesti tärkeitä oikeusjuttuja korvauksetta niin, että *[[The Economist]]* kutsui häntä ”lakiasioiden Robin Hoodiksi”. Hänen kiinnostuksensa kohdistui erityisesti valtionhallinnon uudistamiseen, monopoliyritysten ja epätäydellisen kilpailun vastaiseen antitrustilainsäädäntöön sekä työväestön oikeuksien ja sananvapauden edistämiseen.

Brandeis toimi presidentti Woodrow Wilsonin neuvonantajana, ja Wilson nimitti Brandeisin vuonna 1916 korkeimman oikeuden tuomariksi. Brandeisia pidetään keskeisenä vaikuttajana Wilsonin radikalisoitumiseen virkakautensa aikana. Myöhemmin 1930-luvulla hän tuki Franklin D. Rooseveltin New Deal -hanketta. Brandeis toimi myös Balfourin julistuksen taustavoimana hankkeessa luoda juutalaisille oma valtio Palestiinaan.

## Perintö
Juutalainen Brandeisin yliopisto Massachusettsissa on nimetty Louis Brandeisin mukaan, samoin kuin hänen synnyinkaupunkinsa Louisvillen yliopiston lakitiedekunta Louis D. Brandeis School of Law.

## Lähteet
### Viitteet

## Aiheesta muualla
Hermann Bondi

**Hermann Bondi** (1. marraskuuta 1919 Wien, Itävalta – 10. syyskuuta 2005 Cambridge, Englanti) oli itävaltalais-brittiläinen  matemaatikko ja kosmologi. Hän oli Fred Hoylen ja Thomas Goldin rinnalla kolmas maailmankaikkeuden syntyä kuvaavan pysyvän tilan teorian kehittäjä ja toimi 1967–1971 Euroopan avaruusjärjestö ESAn edeltäjän ESROn johtajana.

Wieniläiseen lääkäriperheeseen syntynyt Bondi lähti vuonna 1937 opiskelemaan matematiikkaa Cambridgen Trinity Collegessa.

## Lähteet
Porsassäppikala

**Porsassäppikala** (*Balistes capriscus*) tai **säppikala** on säppikalojen heimoon kuuluva kalalaji. Johann Friedrich Gmelin kuvasi lajin ensimmäisen kerran vuonna 1789.

## Kuvaus

Porsassäppikalalla on terävät hampaat. Ne käyttävät niitä leikatakseen muun muassa meritähtien ja merisiilien kuoret. Niiden väri vaihtelee kevyeen harmaasta ruskeanharmaaseen. Ne voivat myös säätää väriään sulautuakseen ympäristöönsä. Ne voivat kasvaa 60 senttimetrin pituiseksi, mutta yleensä vain noin 44 senttimetrin mittaiseksi. Niiden paino on noin kuusi kilogrammaa.

## Ravinto
Nämä kalat ovat sekä kaikkiruokaisia että lihansyöjiä. Nuoret porsassäppikalat  syövät lähinnä merilevää meren pinnalla, kun taas jotkut aikuiset syövät siimajalkaisia ja simpukoita.

## Elinalue
Porsassäppikalojen levinneisyysalue on Välimeri, Mosambik, Angola, Nova Scotia, Bermuda, Pohjois-Meksikonlahti ja Argentiina.

### Elinympäristö
Porsassäppikalaa tavataan sekä luonnollisilla riuttoilla ja hiekkarannoilla. Nuoret yksilöt ovat usein lähellä meren pintaa, missä niiden ravinto on, kun taas aikuiset asuvat lähinnä meren pohjassa noin 55 metrin syvyydessä. Se elää myös laguuneissa, lahdissa ja satamissa.

## Lähteet
FishBase

**FishBase** on maailmanlaajuinen kalalajeihin keskittyvä internet-tietokanta. Se on suuri ja laajalle levinnyt, ja sitä lainataankin usein tieteellisissä julkaisuissa.

## Tietokanta
Sivusto tarjoaa kattavaa tietoa lajien koosta, levinneisyydestä, ravinnosta, elintavoista ja käyttötarkoituksista. FishBasen joulukuun 2019 versiossa on kohde yhteensä 34 300 eri lajille. Monien lajien yhteydessä kerrotaan myös sen suomenkielinen nimi.

## Lähteet
Jesse Boot

**Jesse Boot**, myöhemmin **lordi Trent** (1850–1931) oli englantilainen apteekkari, joka laajensi isänsä Joseph Bootin perustaman apteekin Britannian-laajuiseksi patenttilääkkeiden vähittäisketjuksi. Hän myi yrityksen osake-enemmistön vuonna 1920 Yhdysvaltoihin.

Boots-yhtiöstä syntyi vuonna 2005 Alliance Boots sen ostettua kilpailijansa Alliance UniChem plc:n. Tämä liikevaihdoltaan noin 20 miljardin euron yritys laajeni vuonna 2014 jälleen fuusion kautta nykyiseksi lääkekauppajätiksi ja pörssiyhtiöksi nimeltä Walgreens Boots Alliance. Sen henkilöstömäärä on noin 345&nbsp;000 ja liikevaihto noin 124 miljardia Yhdysvaltain dollaria.

## Lähteet
Lena Häcki-Groß

**Lena Häcki-Groß** (o.s. **Häcki**, s. 1. heinäkuuta 1995 Engelberg) on sveitsiläinen ampumahiihtäjä. Häcki edustaa seuratasolla Nordic Engelbergiä.

## Ura
Lena Häcki-Groß on saavuttanut ampumahiihdon nuorten maailmanmestaruuskilpailuissa kaksi henkilökohtaista hopeaa vuonna 2016. Lisäksi hänellä on yksi viestipronssi vuoden 2013 nuorten MM-kilpailuista.

Maailmancupissa Häcki-Groß debytoi kaudella 2011–2012 Kontiolahdella. Ensimmäisen henkilökohtaisen palkintosijansa hän saavutti oltuaan kolmas Le Grand-Bornandin takaa-ajossa kaudella 2019–2020. Kaudella 2023–2024 hän sijoittui Hochfilzenin takaa-ajossa toiseksi. Hän saavutti ensimmäisen maailmancupin osakilpailuvoittonsa Anterselvan normaalimatkalla. Anterselvan yhteislähdössä hän sijoittui kolmanneksi. Hän voitti Oslon yhteislähdön. Hän sijoittui kolmanneksi Canmoren pikakilpailussa. Kokonaiscupissa hän sijoittui kuudenneksi, yhteislähtöcupissa kolmanneksi ja normaalimatkan cupissa neljänneksi. Kaudella 2024–2025 hän sijoittui kolmanneksi Oslon takaa-ajossa.

Häcki on viestikilpailuissa parhaimmillaan sijoittunut toiseksi Pokljukan sekaviestissä kaudella 2018–2019 ja Östersundin viestissä joulukuussa 2019.

Häck-Großin debyytti maailmanmestaruuskilpailuissa tapahtui vuonna 2015. Östersundissa 2019 hän sijoittui normaalimatkalla 11:nneksi ja takaa-ajossa 14:nneksi. Pokljukassa 2021 hän oli pikakilpailussa seitsemäs, takaa-ajossa ja normaalimatkalla kahdestoista sekä yhteislähdössä viidestoista. Oberhofin MM-kilpailuissa 2023 hän sijoittui normaalimatkalla yhdeksänneksi ja yhteislähdössä 11:nneksi. Lenzerheiden MM-kilpailuissa 2025 hän oli pikakilpailussa neljäs ja takaa-ajossa viides. Hän osallistui myös vuoden 2018 talviolympialaisiin. Siellä hän oli parhaimmillaan kahdeksas takaa-ajossa. Hän myös kuului Sveitsin kuudenneksi sijoittuneeseen viestijoukkueeseen.

## Lähteet
* Lena Häckin profiili kansainvälisen ampumahiihtoliiton tulospalvelussa 

## Aiheesta muualla
Emil Fedorov

**Emil Fedorov** (s. 16. joulukuuta 1996 Porvoo) on suomalainen jääpalloilija, joka pelaa hyökkääjänä Ruotsin Elitserienin Vetlandassa ja Suomen maajoukkueessa.

## Seurajoukkueura

Fedorov on porvoolaisen Akilleen kasvatti. Kaudella 2015–2016 hän sijoittui joukkueen kanssa Bandyliigan hopealle.

Kesällä 2016 Fedorov siirtyi lappeenrantalaiseen Veiterään, jossa hän voitti kahtena seuraavana kautena Suomen-mestaruuden. Kaudella 2017–2018 hän oli pudotuspelien paras pistemies (10 + 7 = 17) ja teki loppuottelussa kaksi maalia.

Kaudeksi 2018–2019 Fedorov siirtyi Ruotsin Elitserienin Vetlandaan, jonka kanssa hän teki kolmivuotisen sopimuksen.

Keväällä 2023 Fedorov valittiin Vuoden jääpalloilijaksi.

## Maajoukkueura

Toukokuuhun 2018 mennessä Fedorov oli pelannut kahdeksan B- ja viisi nuorten maaottelua. Ensimmäiset A-maaottelunsa hän pelasi syksyllä 2018. Hänet valittiin Suomen joukkueeseen vuoden 2019 MM-kilpailuihin.

## Saavutukset

**Seurajoukkueessa**

* SM-kulta: 2017, 2018 (Veiterä)
* SM-hopea: 2016 (Akilles)

**Maajoukkueessa**

* MM-hopea: 2023, 2025
* MM-Pronssi: 2019

**Henkilökohtaisesti**

* Vuoden jääpalloilija: 2023
* Urheilutoimittajain liiton vuoden jääpalloilija: 2023

## Muuta

Fedorov pelasi juniorina myös jääkiekkoa ja jalkapalloa. Jääkiekkoa hän pelasi B-juniori-ikäiseksi asti, ja hänen seuransa oli HIFK.

Fedorovin isä on venäläislähtöinen Artur Fedorov (Fjodorov), joka pelasi Bandyliigaa Akilleessa, Vestassa ja Botniassa. Fedorovin äidinkieli on ruotsi.

## Lähteet

## Aiheesta muualla

* Emil Fedorov Bandysidan.nu-sivustolla 
* Emil Fedorov Venäjän jääpalloliiton sivustolla
Jussi Suomalainen

**Paavo Johannes (Jussi) Suomalainen** (13. helmikuuta 1926 Lemi – 24. lokakuuta 2001 Lemi) oli suomalainen toimittaja ja uutisankkuri. Hän työskenteli Tesvision sekä Yleisradion TV1-televisiokanavan uutistoimittajana sekä uutistenlukijana 1960-luvulta 1980-luvun loppuun.

Työuransa Suomalainen aloitti urheilutoimittajana Uusi Suomi -lehdessä, ja sieltä hän siirtyi Tesvision kautta Suomen Televisioon. Lemin pojasta tuli Suomen ensimmäinen uutisankkuri. Hän opiskeli sittemmin yliopiston voimistelulaitoksella ja hänestä tuli mäkihypyn akateeminen maailmanmestari.

Jussi Suomalainen syntyi Etelä-Karjalassa Lemillä. Hän lähti vuonna 1944 jatkosotaan vapaaehtoisena Lappeenrannan lyseon lukiolaisena ja osallistui muun muassa Kotkan ilmapuolustukseen. Sotilaspassin mukaan hänen erikoiskoulutuksensa oli radiomittauslaitteiden asentaja. Kirjotettuaan ylioppilaaksi 1947 hän opiskeli valtiotieteitä että liikuntatieteitä. Journalistin ura alkoi 1950-luvun lopulla Uudessa Suomessa toimittajana. Hänet muistetaan erityisesti sotilasparaatien selostuksistaan. Hän selosti kahdenkymmenen vuoden aikana kaikki puolustusvoimien itsenäisyyspäivän ja lippujuhlapäivän paraatit. 

## Aiheesta muualla

* Aapo Pekari muistelee Jussi Suomalaista. Lemin Kirjava.
Harri Moisio

**Harri Moisio** voi tarkoittaa ainakin seuraavia kahta henkilöä:

* Harri Moisio, poliitikko
* Harri Moisio, radiotoimittaja
Rustokiillesuomuiset

**Rustokiillesuomuiset** (Chondrostei) on viuhkaeväisten kalojen alaluokka. Rustokiillesuomuisiin kuuluu kaksi lahkoa ja noin 35 lajia. Kymmenen alaluokkaan kuuluneista lahkoista on kuollut sukupuuttoon. 

## Lähteet

## Aiheesta muualla

* Chondrostei Encyclopedia.comissa
Klorotaloniili

**Klorotaloniili** (C8N2Cl4) on kloorattuihin aromaattisiin nitriileihin kuuluva orgaaninen yhdiste. Yhdistettä käytetään maataloudessa fungisidina. 

## Ominaisuudet, valmistus ja käyttö
Klorotaloniili on huoneenlämpötilassa väritöntä kiteistä ainetta. Yhdiste on käytännöllisesti katsoen veteen liukenematonta. Klorotaloniili liukenee kohtalaisesti asetoniin ja hyvin ksyleeniin ja kloorattuihin liuottimiin. Klorotaloniilin fungisidiset ja antibakteeriset ominaisuudet perustuvat siihen, että se muodostaa sidoksia glutationin kanssa. Tämän vuoksi solujen glutationivarannot vähenevät, mistä seuraa solujen energiantuotannon häiriintyminen, eivätkä esimerkiksi sienten itiöt kykene itämään. Klorotaloniili ärsyttää voimakkaasti ihoa, silmiä ja hengitysteitä. Sille altistumisesta oireina voivat olla ihon ja silmien punoitus ja hengityksen vaikeutuminen. Yhdiste on myrkyllistä vesieliöille.

Klorotaloniiliä valmistetaan klooraamalla isoftalonitriiliä. Toinen valmistusmenetelmä on kuumentaa tetrakloori-isoftaloamidia fosforipentoksidin kanssa. Klorotaloniiliä käytetään sienten torjuntaan muun muassa vilja-, kasvis-, peruna-, maapähkinä- ja koristekasviviljelmillä. Tämän lisäksi sitä käytetään myös nurmilla ja puistoissa. Yhdiste on hyväksytty käytettäväksi muun muassa Euroopan unionissa, Yhdysvalloissa, Kanadassa ja Australiassa.

## Lähteet